

**Odgovori Združenja bank na novinarska vprašanja glede zaprtih transakcijskih računov fizičnih oseb**

**Vprašanja:**

Imam nekaj vprašanj glede zaprtih transakcijskih računov fizičnih oseb.

1. Kaj se zgodi s številkami transakcijskih računov, ki jih fizične osebe zaprejo? So te številke dane na stran, obstajajo tukaj kakšne časovne omejitve?
2. Kaj se zgodi, če nakažeš določen znesek na neobstoječ račun?
3. Kakšne varovalke banke vgrajujejo v sistem, da do takšnih napak ne more priti?
4. Bi bilo na to temo treba še kaj pomembnega poudariti, pa nisem vprašala?

**Odgovor Združenja bank:**

Številke transakcijskih računov (v nadaljevanju TRR), ki jih osebe zaprejo, se kasneje ne dodelijo novim uporabnikom oz. se ne uporabijo več, saj se vsak odprt transakcijski račun (TRR) oštevilči na novo. Izbira številke s strani uporabnika ni možna, tako kot npr. pri mobilnih operaterjih, kjer se proste številke čez čas lahko ponovno uporabijo. IBAN številka TRR je sestavljena iz številke države in kontrolne številke države (npr. SI56 za TRR, odprte pri slovenskih bankah), številke banke in njene enote, številke računa ter kontrolne številke. Mednarodna številka bančnega računa v obliki IBAN je edinstven identifikator, ki bankam omogoča samodejno obdelavo plačil od osebe do osebe. IBAN vsebuje vse potrebne podatke lastnika računa ter podatek o državi in banki lastnika računa. Njegova uvedba je zato olajšala izvajanje domačega in mednarodnega plačilnega prometa.

V skladu z direktivo o plačilnih storitvah in Zakonom o plačilnih storitvah, storitvah izdajanja elektronskega denarja in plačilnih sistemih se šteje, da je ponudnik plačilnih storitev (banka ali hranilnica) pravilno izvršil nalog, če ga je izvršil v skladu z enolično identifikacijsko oznako (oznako, ki omogoča identifikacijo prejemnika plačila, npr. IBAN), ki jo je predložil plačnik (tudi če se je ta pri navedbi te oznake zmotil in se ne ujema z morebitnimi drugimi predloženimi podatki o prejemniku ali o plačilu). Odgovornost, da predloži pravilne podatke za plačilo, je na strani plačnika.

Zato vsem strankam priporočamo, da pri izvajanju plačil vse podatke vedno skrbno preverite. V primeru nakazila na neobstoječ ali zaprt račun priliv ni možen, zato tudi plačilo ni možno oz. ni izvedeno.

Združenje bank Slovenije  
Ljubljana, 30. november 2022